Offentliggørelse af en ansøgning om registrering i henhold til artikel 8, stk. 1, andet afsnit, i Rådets forordning (EØF) nr. 2082/92 om specificitetsattestering af landbrugsprodukter og levnedsmidler

(2003/C 110/06)

Med denne offentliggørelse åbnes der mulighed for at fremsætte indsigelser, jf. artikel 8 og 9 i nævnte forordning. Enhver indsigelse mod denne ansøgning skal sendes til myndighederne i en medlemsstat senest fem måneder efter offentliggørelsen. Offentliggørelsen er begrundet i de forhold, som er beskrevet nedenfor, navnlig under punkt 4.2, 4.3 og 4.4, der giver grundlag for at betragte ansøgningen som berettiget efter forordning (EØF) nr. 2082/92.

RÅDET FORORDNING (EØF) Nr. 2082/92

Nationalt sagsnummer: -

1. Medlemsstatens ansvarlige myndighed Navn: Statens Livsmedelsverk

Adresse: Box 622, S-751 26 Uppsala

Tlf. (46-18) 17 55 00

Fax (46-18) 10 58 48

2. Ansøgende sammenslutning 2.1. Navn: Svensk Mjölk

2.2. Adresse: S-105 46 Stockholm

2.3. Sammensætning: Producent/forarbejdningsvirksomhed (x) Andet ( )

3. Produktets navn: 1.3 (Ost)

4. Varespecifikation: (sammenfatning af betingelserne i artikel 6, stk. 2) 4.1. Produktets navn Hushållsost (ansøgningen gælder udelukkende betegnelsen på svensk)

4.2. Produktionsmetode eller særlig tilvirkningsmetode Det er vigtigt for produktionen, at råvaren komælk er af høj kvalitet. Mælken, som anvendes til ostefremstillingen, pasteuriseres ved 72 °C i 15 sekunder.

Hushållsost kendetegnes ved en kort ostningstid på ca. 105-115 minutter. Mælken opvarmes til 30-35 °C og tilsættes samtidig 0,5-1 % syrevækker. Syrningen sker, medens der røres rundt i 15-45 minutter. Der tilsættes ca. 30 ml naturlig bovin løbe for hver 100 kg koaguleret mælk. Omrøringen afsluttes. Den koagulerede masse brydes i stykker. Herefter forrøres der, der tappes valle, tilsættes vand, mellemrøres, tappes valle og efterrøres. Siden drænes vallen, og til sidst fyldes ostemassen i forme.

Osten gennemgår en naturlig presning under forhøjet varme (25-50 °C) og høj luftfugtighed (75-100 % RF), samtidig med at den vendes. Ostene lægges siden i vandbad, hvorefter de placeres i et saltbassin. Ostene emballeres i plastfilm. De lagres ved + 4-15 °C. Lagringstiden er i gennemsnit på 60 dage.

4.3. Traditionel karakter Oprindelig blev Hushållsost fremstillet på landet i selvforsyningens tid. Hushållsost nævnes i dokumenter fra 1898. Der er således tale om en traditionel betegnelse.

Hushållsost kendetegnes ved den korte ostningstid og den naturlige presning, som finder sted ved høj luftfugtighed og høj temperatur under fremstillingen. Ostens bakterieaktiviteter er i høj grad afhængig af ostningsprocessen og den temperatur og det tidsforløb, som ostemassen udsættes for. Dette gør, at Hushållsost får sit eget særkende. Osten er relativt lille, den er cylindrisk og vejer mellem 1-2 kg. Den har en glat overflade og mange små huller. Konsistensen er blød, jævn og smidig, men trods det er den let at høvle. Smagen er meget mild og let syrlig, dvs. en speciel ren og frisk smag.

4.4. Beskrivelse af produktet Hushållsost klassificeres som en halvhård, fuldfed cylindrisk ost med mange små huller, en blød konsistens, mild og let syrlig. Osten emballeres i plastfilm. Råvaren er komælk. Formen er cylindrisk med let udadbuede sider.

En hel udelt ost har følgende mål og vægt:

1) Cylinder: diameter 13,5 cm. Højde: 10-15 cm. Vægt: 1,8-2,5 kg.

2) Cylinder: diameter 10 cm. Højde: 10 cm. Vægt: 1-1,2 kg.

Hullerne er uregelmæssige, og de varierer i størrelse fra 2 til 6 mm i tværsnit. Konsistensen er ensartet, blød, let at skære i skiver og lettere elastisk. Smag og aroma er mild og let syrlig.

4.5. Minimumskrav til specificitet og procedure til kontrol heraf Kvalitetskontrollen af ost, som fremstilles i Sverige, foretages af "Ostfrämjandet", som er en almennyttig forening, hvis medlemmer er virksomheder med en årsproduktion på over 100 t ost. Medlemmernes samlede produktion udgør ca. 99,9 % af den samlede produktion af halvhård og hård ost i Sverige. Alle svenske producenter af Hushållsost er medlem af "Ostfrämjandet".

SLV (Statens Livsmedelsverk) udfører kvalitetskontrol af svenske fødevarer gennem den kontrol, som de lokale miljø- og sundhedsmyndigheder udfører. SLV har i forhold til forbrugerne det overordnede ansvar for, at fødevarer, der markedsføres i Sverige, er af en vis kvalitet og opfylder den gældende lovgivning.

5. Ansøgning om beskyttelse i henhold til artikel 13, stk. 2: Nej

EF-nr.: SV/00022/02/01/14.

Dato for modtagelsen af den fuldstændige ansøgning: 24. februar 2003.